b'\n_START_ARTICLE_\nEuropos saugumo ir bendradarbiavimo organizacija\n_START_SECTION_\nAuk\xc5\xa1\xc4\x8diausio lygio (vir\xc5\xa1\xc5\xabni\xc5\xb3) susitikimai\n_START_PARAGRAPH_\nJie priima principinius nutarimus organizacijos veiklos ir tolesn\xc4\x97s raidos klausimais, nustato prioritetus ir orientyrus auk\xc5\xa1\xc4\x8diausiu politiniu lygiu.\n_START_SECTION_\nMinistr\xc5\xb3 taryba (MT)\n_START_PARAGRAPH_\nTai\xc2\xa0\xe2\x80\x93 pagrindin\xc4\x97 sprendim\xc5\xb3 pri\xc4\x97mimo ir vykdomoji institucija, kuri\xc4\x85 sudaro valstybi\xc5\xb3 dalyvi\xc5\xb3 u\xc5\xbesienio reikal\xc5\xb3 ministrai. Taryba renkasi ma\xc5\xbeiausiai kart\xc4\x85 per metus, paprastai baigiantis kiekvienai pirmininkavimo ESBO kadencijai. 2006-11-01 Ministr\xc5\xb3 taryba patvirtino ESBO darbo tvarkos taisykles.\n_START_SECTION_\nNuolatin\xc4\x97 taryba\n_START_PARAGRAPH_\nJi susideda i\xc5\xa1 valstybi\xc5\xb3 dalyvi\xc5\xb3 nuolatini\xc5\xb3 atstov\xc5\xb3, renkasi karta per savait\xc4\x99, taip pat gali b\xc5\xabti \xc5\xa1aukiama esant b\xc5\xabtinumui bet kada. Nuolatin\xc4\x97 taryba yra nuolatin\xc4\x97 politini\xc5\xb3 konsultacij\xc5\xb3 ir sprendim\xc5\xb3 pri\xc4\x97mimo visais organizacijos veiklos klausimais institucija.\n_START_SECTION_\nSaugumo ir bendradarbiavimo forumas (SBF)\n_START_PARAGRAPH_\nJis susideda i\xc5\xa1 valstybi\xc5\xb3 nari\xc5\xb3 delegacij\xc5\xb3 prie ESBO atstov\xc5\xb3, susitinka kart\xc4\x85 per savait\xc4\x99 konsultacijoms ir deryboms d\xc4\x97l konkre\xc4\x8di\xc5\xb3 priemoni\xc5\xb3, susijusi\xc5\xb3 su saugumo ir stabilumo Europoje stiprinimu. Pagrindiniai forumo tikslai yra derybos d\xc4\x97l ginklavimosi kontrol\xc4\x97s, nusiginklavimo ir pasitik\xc4\x97jimo bei saugumo stiprinimo priemoni\xc5\xb3, reguliarus bendradarbiavimas ir konsultacijos tam, kad kiek \xc4\xafmanoma b\xc5\xabt\xc5\xb3 suma\xc5\xbeinta konflikt\xc5\xb3 galimyb\xc4\x97. Jis taip pat yra atsakingas u\xc5\xbe pasitik\xc4\x97jimo ir saugumo u\xc5\xbetikrinimo priemoni\xc5\xb3 \xc4\xafgyvendinim\xc4\x85, kurio viena i\xc5\xa1 kontrol\xc4\x97s form\xc5\xb3 yra kasmetiniai \xc4\xafgyvendinimo vertinimo susitikimai ir kiti renginiai, kuri\xc5\xb3 tikslas\xc2\xa0\xe2\x80\x93 didinti tarpusavio pasitik\xc4\x97jim\xc4\x85.\n_START_SECTION_\nGeneralinis sekretorius\n_START_PARAGRAPH_\nGeneralinis sekretorius yra skiriamas MT trejiems metams. Jis veikia kaip pirmininko atstovas ir padeda pirmininkui jo veikloje, siekiant ESBO tiksl\xc5\xb3 \xc4\xafgyvendinimo, kartu su pirmininku rengia svarbiausius susitikimus ir u\xc5\xbetikrina priimt\xc5\xb3 sprendim\xc5\xb3 vykdym\xc4\x85. Generalinis sekretorius yra auk\xc5\xa1\xc4\x8diausias organizacijos administracinis pareig\xc5\xabnas.\n_START_SECTION_\nSekretoriatas\n_START_PARAGRAPH_\nJam vadovauja generalinis sekretorius. Sekretoriato b\xc5\xabstin\xc4\x97 yra Vienoje, jis susideda i\xc5\xa1 keturi\xc5\xb3 skyri\xc5\xb3:_NEWLINE_Veikian\xc4\x8diojo pirmininko paramos skyriaus, kuris yra atsakingas u\xc5\xbe ry\xc5\xa1ius su tarptautin\xc4\x97mis ir nevyriausybin\xc4\x97mis organizacijomis, santykius su spauda, visuomen\xc4\x97s informavim\xc4\x85 ir vadinam\xc4\x85j\xc4\xaf \xe2\x80\x9dekonomin\xc4\xaf matmen\xc4\xaf\xe2\x80\x9c;_NEWLINE_Konflikt\xc4\x85 prevencijos centro, kuris padeda \xc4\xafgyvendinti visas akcijas, susijusias su ankstyv\xc4\x85j\xc4\x85 konflikt\xc5\xb3 prevencija, ir reguliuoti krizines situacijas, taip pat teikia pagalb\xc4\x85, \xc5\xa1ioje srityje ESBO misijoms;_NEWLINE_Konferencij\xc5\xb3 organizavimo skyriaus;_NEWLINE_Administracijos ir biud\xc5\xbeeto skyriaus._NEWLINE_Sekretoriatui taip pat yra pavaldus jo Prahos biuras, organizuojantis ir aptarnaujantis Vyresniosios tarybos susitikimus, taip pat kaupiantis organizacijos archyvus ir platinantis dokumentus.\n_START_SECTION_\nTarptautini\xc5\xb3 ma\xc5\xbeum\xc5\xb3 reikal\xc5\xb3 vyriausiasis komisaras\n_START_PARAGRAPH_\n\xc5\xa0\xc4\xaf pareig\xc5\xabn\xc4\x85, kurio b\xc5\xabstin\xc4\x97 yra Hagoje, skiria MT, remdamasi konsensusu, rekomendavus Vyresniajai tarybai, trejiems metams. Jis turi u\xc5\xbetikrinti kuo ankstesn\xc4\x99 konflikt\xc5\xb3 revencij\xc4\x85 ir prireikus imtis skubi\xc5\xb3 veiks\xc5\xb3 d\xc4\x97l \xc4\xaftempt\xc5\xb3 situacij\xc5\xb3 susijusi\xc5\xb3 su tautini\xc5\xb3 ma\xc5\xbeum\xc5\xb3 problemomis ir galin\xc4\x8di\xc5\xb3 potencialiai peraugti \xc4\xaf konflikt\xc4\x85, kuris gali kelti gr\xc4\x97sm\xc4\x99 stabilumui, taikai ar pabloginti valstybi\xc5\xb3 dalyvi\xc5\xb3 santykius ESBO regione.\n_START_SECTION_\nDemokratini\xc5\xb3 institucij\xc5\xb3 ir \xc5\xbemogaus teisi\xc5\xb3 biuras\n_START_PARAGRAPH_\nDemokratini\xc5\xb3 institucij\xc5\xb3 ir \xc5\xbemogaus teisi\xc5\xb3 biuras, anks\xc4\x8diau \xc5\xbeinomas kaip Laisv\xc5\xb3 rinkim\xc5\xb3 biuras, veikia Var\xc5\xa1uvoje. Tai\xc2\xa0\xe2\x80\x93 pagrindin\xc4\x97 ESBO institucija, teikianti param\xc4\x85 valstyb\xc4\x97ms dalyv\xc4\x97ms bei koordinuojanti j\xc5\xb3 veikl\xc4\x85 \xc5\xbemogaus teisi\xc5\xb3, demokratijos ir \xc4\xafstatym\xc5\xb3 vir\xc5\xa1enyb\xc4\x97s \xc4\xafgyvendinimo srityje. Biuras organizuoja ekspert\xc5\xb3 susitikimus ir seminarus, stebi rinkimus ir platina informacij\xc4\x85.\n_START_SECTION_\nParlamentin\xc4\x97 asambl\xc4\x97ja (PA)\n_START_PARAGRAPH_\n1991 met\xc5\xb3 kov\xc4\x85 vykusioje ESBK valstybi\xc5\xb3 parlamentar\xc5\xb3 konferencijoje, atsi\xc5\xbevelgiant \xc4\xaf Naujosios Europos Pary\xc5\xbeiaus chartij\xc4\x85 buvo pritarta \xc4\xafsteigti PA. \xc5\xa0i institucija, sudaryta i\xc5\xa1 320 valstyb\xc4\x97ms dalyv\xc4\x97ms atstovaujan\xc4\x8di\xc5\xb3 parlamentar\xc5\xb3, veikia kart\xc4\x85 per metus: vyksta sesijos, kurias organizuoja ESBO PA sekretoriatas Kopenhagoje, ir priimamos rekomendacin\xc4\x97s rezoliucijos.\n_START_SECTION_\nSutaikymo ir arbitra\xc5\xbeo teismas\n_START_PARAGRAPH_\nJis buvo \xc4\xafsteigtas remiantis 1992 met\xc5\xb3 gruod\xc4\xaf pasira\xc5\xa1yta ESBO sutaikymo ir arbitra\xc5\xbeo konvencija, \xc4\xafsigaliojusia 1994 met\xc5\xb3 gruod\xc4\xaf. Teismas, kuris yra \xc4\xafsik\xc5\xabr\xc4\x99s \xc5\xbdenevoje, nagrin\xc4\x97ja valstybi\xc5\xb3\xc2\xa0\xe2\x80\x93 konvencijos dalyvi\xc5\xb3 jam pateiktus gin\xc4\x8dus.\n_START_SECTION_\nESBO visuotinio saugumo koncepcija\n_START_PARAGRAPH_\nESBO saugumo koncepcija sudaryta i\xc5\xa1 keleto komponent\xc5\xb3. Tai\xc2\xa0\xe2\x80\x93 politinis ir karinis matmuo, sudarantis vadinam\xc4\x85j\xc4\x85 \xe2\x80\x9epirm\xc4\x85j\xc4\x85 pintin\xc4\x99\xe2\x80\x9c, ekonominis matmuo\xc2\xa0\xe2\x80\x93 \xe2\x80\x9eantroji pintin\xc4\x97\xe2\x80\x9c ir \xc5\xbemogaus teis\xc4\x97s bei su tuo susij\xc4\x99 klausimai\xc2\xa0\xe2\x80\x93 \xe2\x80\x9etre\xc4\x8dioji pintin\xc4\x97\xe2\x80\x9c. Sprendimai priimami konsensuso principu.\n_START_SECTION_\nESBO ir Lietuva\n_START_PARAGRAPH_\n1991\xc2\xa0m. rugs\xc4\x97jo 10 d. Lietuva prisijung\xc4\x97 prie ESBK valstybi\xc5\xb3\xc2\xa0\xe2\x80\x93 dalyvi\xc5\xb3. Tais pa\xc4\x8diais metais Vienoje buvo \xc4\xafkurta Lietuvos Respublikos misija prie Europos Saugumo ir Bendradarbiavimo Organizacijos. \xc4\xaek\xc5\xabrus Lietuvos Respublikos misij\xc4\x85 prie ESBO, jos vadove 1991\xc2\xa0m. rugs\xc4\x97jo 17 d. paskirta Gint\xc4\x97 Bernadeta Damu\xc5\xa1is._NEWLINE_B\xc5\xabtent \xc5\xa1ios organizacijos d\xc4\x97ka Rusijos kariuomen\xc4\x97 pasitrauk\xc4\x97 i\xc5\xa1 Lietuvos ir kit\xc5\xb3 Baltijos valstybi\xc5\xb3 teritorijos. Tai s\xc4\x85lygojo Lietuvos nepriklausomyb\xc4\x97s atk\xc5\xabrimo \xc4\xaftvirtinim\xc4\x85 ir jos tarptautin\xc4\xaf pripa\xc5\xbeinim\xc4\x85.   _NEWLINE_1991\xc2\xa0m. spalio 14 d. Lietuva pasira\xc5\xa1\xc4\x97 1975\xc2\xa0m. Helsinkio Baigiam\xc4\x85j\xc4\xaf Akt\xc4\x85._NEWLINE_1991\xc2\xa0m. gruod\xc5\xbeio 6 d. Lietuva pasira\xc5\xa1\xc4\x97 1990\xc2\xa0m. Pary\xc5\xbeiaus Chartij\xc4\x85 Naujajai Europai._NEWLINE_1996\xc2\xa0m. gruod\xc5\xbeio m\xc4\x97n. priimtas LR Nacionalinio saugumo pagrind\xc5\xb3 \xc4\xafstatymas, kuris Europos saugumo ir bendradarbiavimo organizacijos dokumentus (taip pat ir JTO dokumentus) paskelb\xc4\x97 Lietuvos nacionalinio saugumo pagrindu._NEWLINE_1999\xc2\xa0m. vasario 17 d. ambasadoriumi prie ESBO ir JTO skyriaus Vienoje prad\xc4\x97jo dirbti \xc5\xa0ar\xc5\xabnas Adomavi\xc4\x8dius._NEWLINE_1999\xc2\xa0m. gruod\xc5\xbeio m\xc4\x97n. Lietuva prisijung\xc4\x97 prie Stambulo Europos Saugumo Chartijos._NEWLINE_2003\xc2\xa0m. spalio 9 d. ambasadoriaus prie tarptautini\xc5\xb3 organizacij\xc5\xb3 Vienoje pareigas u\xc5\xbe\xc4\x97m\xc4\x97 Rytis Paulauskas._NEWLINE_2008\xc2\xa0m. rugpj\xc5\xab\xc4\x8dio 12 d. Lietuvos Respublikos nepaprastuoju ir \xc4\xafgaliotuoju ambasadoriumi prie Europos saugumo ir bendradarbiavimo organizacijos paskirtas Renatas Norkus._NEWLINE_Nuo 2012\xc2\xa0m. sausio 17 d. Lietuvos atstovu prie ESBO paskirtas Giedrius \xc4\x8cekuolis._NEWLINE_2009\xc2\xa0m. bir\xc5\xbeelio 29 d.\xc2\xa0\xe2\x80\x93 liepos 3 d. ESBO Parlamentin\xc4\x97s Asambl\xc4\x97jos Vasaros sesija vyko Vilniuje (Seimo r\xc5\xabmuose)._NEWLINE_2011\xc2\xa0m. Lietuva (pirmoji i\xc5\xa1 Baltijos valstybi\xc5\xb3) pirmininkavo ESBO. \xc5\xa0is pirmininkavimas pad\xc4\x97jo Lietuvai padidinti savo \xc4\xaftak\xc4\x85 tarptautiniuose procesuose.'